Jakovljeva poslanica (Šarić)/Glava 4.
1 Odakle ratovi i raspre među vama? Odakle? Ako li ne od pohlepa vaših, koje se bore u vašim udima? 

2 Želite i nemate; ubijate i za vidite, i ne možete postići; borite se i vojujete, i nemate, jer ne molite. 

3 Molite, i ne primate, jer zlo molite, da u nasladama svojim trošite. 

4 Preljubočinci, ne znate li, da je prijateljstvo ovoga svijeta neprijateljstvo Bogu? Tko dakle hoće da bude prijatelj svijetu, postao je neprijatelj Božji. 

5 Ili mislite, da uzalud Pismo govori: Ljubomorno ljubi duh, koji u nama stanuje? 

6 A on daje veću milost, jer govori: "Bog se protivi oholima, a poniznima daje milost." 

7 Pokorite se dakle Bogu, a protivite se đavlu, i pobjeći će od vas! 

8 Približite se k Bogu, i on će se približiti k vama. Očistite ruke, grješnici, i čistite srca, vi ljudi s dvije duše! 

9 Osjećajte svoju bijedu, tugujte i plačite; smijeh vaš neka se pretvori u plač, i radost u žalost! 

10 Ponizite se pred Gospodinom, i uzvisit će vas. 

11 Ne klevećite jedan drugoga, braćo, jer tko kleveće brata ili sudi brata svojega, kleveće zakon i su di zakon. A ako zakon sudiš, nijesi i izvršitelj zakona, nego sudac. 

12 Jedan je zakonodavac i sudac, koji može spasiti i upropastiti. A ti tko si, da bližnjega sudiš?! 

13 Slušajte sad vi, koji govorite: "Danas ili sutra poći ćemo u ovaj i onaj grad, i provest ćemo ondje jednu godinu, i trgovat ćemo, i teći ćemo." 

14 Vi, koji ne znate, što će biti sutra, jer što je vaš život? Jer ste dim, koji se zamalo pokaže, i onda, ga nestane. 

15 Mjesto da govorite: "Ako Gospodin htjedne, živjet ćemo i učinit ćemo ovo ili ono." 

16 A sad se hvalite svojim hvalisanjem. Svaka je hvala takva zla. 

17 Jer tko zna dobro činiti i ne čini grijeh mu je. 

Jakovljeva poslanica (Šarić)